Na osnovu člana 8. Zakona o ministarskim, vladinim i drugim imenovanjima Federacije Bosne i Hercegovine („Službene novine Federacije BiH“ broj 12/03,34/03 i 65/13) i člana 10.a. Zakona o Agenciji za privatizaciju u Bosansko-podrinjskom kantonu Goražde /prečišćeni tekst/ („Službene novine Bosansko-podrinjskog kantona Goražde“ broj 8/10) Vlada Bosansko-podrinjskog kantona Goražde raspisuje:

**J A V N I O G L A S**

za izbor i imenovanje predsjednika i članova Nadzornog odbora Agencije za privatizaciju u Bosansko-podrinjskom kantonu Goražde

Nadzorni odbor Agencije se sastoji od predsjednika i dva člana.

**Opis upražnjene pozicije:**

Nadzorni odbor Agencije za privatizaciju nadzire zakonitost rada i finansijskog poslovanja Agencije.

Mandat članova nadzornog odbora traje četiri godine, s tim da po isteku mandata mogu biti ponovo imenovani.

**Kandidati za predsjednika i članove moraju ispunjavati slijedeće opće uslove:**

1. da su državljani Bosne i Hercegovine, 2. da su stariji od 18 godina, 3. da nisu otpušteni iz državne službe kao rezultat disciplinske mjere na bilo kojem nivou u periodu od tri godine prije dana objavljivanja upražnjene pozicije, 4. da se na njih ne odnosi član IX. 1. Ustava Bosne i Hercegovine

5. da nisu osuđivani za krivično djelo i da se protiv njih ne vodi krivični postupak,

6. da nisu izabrani zvaničnici, nosioci izvršnih funkcija ili savjetnici u smislu Zakona o sukobu interesa u institucijama vlasti u Federaciji Bosne i Hercegovine („Službene novine Federacije Bosne i Hercegovine“ broj 70/08),

7. da nisu na funkciji u političkoj stranci u smislu člana 5. Zakona o ministarskim, vladinim i drugim imenovanjima Federacije Bosne i Hercegovine,

8. da nisu predsjednik ili član nadzornog odbora ili upravnog odbora u više od jednog privrednog društva ili društva sa većinskim državnim kapitalom ili instituciji.

**Pored općih uslova kandidati moraju ispunjavati i ostale uslove:**

1. da imaju završen najmanje VII stepen stručne spreme, Bachelor, ekonomskog ili pravnog fakulteta,
2. da imaju najmanje 3 (tri) godine radnog iskustva u struci računajući od dana diplomiranja,
3. da posjeduju znanje iz nadležnosti Agencije.

**U Nadzorni odbor Agencije ne mogu se imenovati kandidati koji su:**

1. stariji od 70 godina na dan imenovanja,
2. u finansijskom ili privatnom interesu u instituciji u koju se imeniju.

**Uz prijavu za izbor i imenovanje kandidati su dužni priložiti slijedeću dokumentaciju (orginalni dokumenti ili ovjerene kopije dokumenata):**

* kraću biografiju, adresu i kontakt telefon,
* uvjerenje o državljanstvu (ne starije od 6 mjeseci),
* izvod iz matične knjige rođenih (ne starije od 6 mjeseci),
* dokaz o stučnoj spremi,
* dokaz o radnom iskustvu,
* izjava kandidata da nije otpušten iz državne službe kao rezultat disciplinske mjere, ovjerena od strane nadležnog općinskog organa,
* izjava kandidata da se na njeg ne odnosi član IX. 1. Ustava BiH, ovjerena od strane nadležnog općinskog organa,
* uvjerenje nadležnog suda (Općinski i Kantonalni sud) o nekažnjavanju i uvjerenje da se protiv njega ne vodi krivični postupak (ne starije od 3 mjeseca),
* izjava kandidata da nije na funkciji u političkoj stranci, ovjerena od strane nadležnog općinskog organa,
* izjava kandidata da nije predsjednik ili član nadzornog odbora ili upravnog odbora u više od jednog privrednog društva ili društva sa većinskim državnim kapitalom ili instituciji, ovjerena od strane nadležnog općinskog organa.

Kandidati koji budu ušli u uži izbor, biće pozvani na intervju. Podnosioci prijava sa kojima se ne stupi u kontakt u roku od 10 dana od isteka roka za podnošenje ponuda neće biti uzeti u razmatranje u daljem procesu kandidovanja.

Naknada izabranom predsjedniku i članovima odrediće se na osnovu Odluke o utvrđivanju visine naknade za rad u upravnim i nadzornim odborima, skupštinama društva i drugim organima upravljanja.

Prijave se podnose odvojeno za predsjednika i za članove ili u jednoj prijavi, s tim da se izričito naglasi za koju poziciju se kandiduje.

Javni Oglas će biti objavljen u „Službenim novinama F BiH“, dnevnom listu „Dnevni avaz“, Web stranici Vlade Bosansko-podrinjskog Kantona Goražde i Oglasnoj ploči Kantona.

Oglas ostaje otvoren 15 dana od dana posljednjeg objavljivanja. Prijave sa traženom dokumentacijom je potrebno dostaviti lično ili preporučeno putem pošte na adresu: **Bosansko- podrinjski kanton Goražde, Vlada kantona, Višegradska 2a, Goražde, Komisija za provođenje postupka izbora Nadzornog odbora Agencije za privatizaciju u Bosansko-podrinjskom kantonu Goražde, sa naznakom „Prijava na oglas – ne otvaraj“.**

Nepotpune i neblagovremene prijave neće se uzeti u razmatranje.

Broj: 03-05-1729/13 VLADA BOSANSKO-PODRINJSKOG Goražde, 24.10.2013.g. KANTONA GORAŽDE